《子弟新军屯德州候车驾》
明代·王直

平原十里候鸾旌，绕郭新屯十万兵。
惯着短衣来小市，常乘骄马过孤城。
营前剑舞春风暖，帐下酣歌夜月明。
自是太平无战斗，少年何处可横行。

作者简介：（1379—1462）明江西泰和人，字行俭，号抑庵。永乐二年进士。选入翰林，读中秘书，寻入内阁，除修撰。历仕仁、宣二朝，迁少詹事兼侍读学士。在翰林二十余年，稽古代言编纂记注之事多出其手，与王英齐名，时有西王东王之说。英宗时拜吏部尚书，谏北征，不从。土木之变后，劝郕王(景帝)即位。自以不如于谦，每事推下之。帝易太子时，署名有难色，强而后可，终以为憾事。夺门变后，乞休。有《抑庵集》。